โลมาหลังโหนกฝูง 2 โผล่อวดโฉมเขตทะเลชายฝั่ง จังหวัดนครศรีธรรมราช
นายเฉลิมชัย สุวรรณรักษ์ อธิบดีกรมประมง เปิดเผยว่า ได้รับรายงานจากหน่วยป้องกันและปราบปรามประมงทะเลสิชล (นครศรีธรรมราช) กองตรวจการประมง กรมประมง ขณะเจ้าหน้าที่หน่วยป้องกันฯ ออกปฎิบัติหน้าที่ควบคุมการทำประมงพื้นที่เขตทะเลชายฝั่งพบฝูงโลมาหลังโหนก (Indo Pacific humpback dolphin) ชื่อวิทยาศาสตร์ Sousa chinensis จำนวน 5 – 8 ตัว ว่ายน้ำอยู่ตามแนวเขตชายฝั่งทะเล จังหวัดนครศรีธรรมราช ซึ่งนับเป็นครั้งที่ 2 ในช่วงเวลาไล่เลี่ยกัน หลังพบโลมาฝูงแรกขึ้นในพื้นที่อำเภอปะนาเระ จังหวัดปัตตานี เมื่อวันที่ 15 กรกฎาคม 2565 ที่ผ่านมา สะท้อนให้เห็นถึงความอุดมสมบูรณ์ของทรัพยากรสัตว์น้ำที่ฟื้นคืนกลับมาอีกครั้งกรมประมง นอกจากจะดำเนินการผลักดัน แผนปฏิบัติการระดับชาติเพื่อการอนุรักษ์และบริหารจัดการสัตว์ทะเลเลี้ยงลูกด้วยนม พ.ศ. 2566 – 2570 ภายใต้ข้อกำหนดกฎหมายคุ้มครองสัตว์ทะเลเลี้ยงลูกด้วยนม (MMPA) เพื่อให้สอดคล้องกับข้อกำหนดของกฎหมายว่าด้วยการนำเข้าสินค้าสัตว์น้ำเพื่อคุ้มครองสัตว์ทะเลเลี้ยงลูกด้วยนม (Marine Mammal Protection Act : MMPA) ของสหรัฐอเมริกามาอย่างต่อเนื่อง ซึ่งกรมประมงได้ดำเนินโครงการควบคุมเฝ้าระวังพื้นที่ทำการประมงในบริเวณพื้นที่เสี่ยงต่อสัตว์ทะเลเลี้ยงลูกด้วยนม เพื่อเฝ้าระวังป้องกันการใช้เครื่องมือทำการประมงที่อาจส่งผลกระทบต่อสัตว์เลี้ยงลูกด้วยนม ซึ่งมีพื้นที่เป้าหมายในการดำเนินโครงการในบริเวณแหล่งอาศัยของสัตว์ทะเลเลี้ยงลูกด้วยนม ครอบคลุมพื้นที่ทะเลอ่าวไทยและทะเลอันดามัน ส่วนในด้านการบังคับใช้กฎหมาย กรมประมงได้ดำเนินการให้เป็นไปตามนโยบายของนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ โดยยึดหลักการ 3 ป. ป้อง ปราม ปราบ